ב"ה

**הָאַדְמוֹ"ר הָאֶמְצָעִי – כַּרְטִיסֵי פְּעִילוּת**

**1. תּוֹלְדוֹת חַיָּיו שֶׁל הָאַדְמוֹ"ר הָאֶמְצָעִי**

אַדְמוֹ"ר הָאֶמְצָעִי – רַבִּי דּוֹבֶּער נִשְׁמָתוֹ עֵדֶן, בְּנוֹ שֶׁל אַדְמוֹ"ר הַזָּקֵן. הוּא הָאַדְמוֹ"ר הַשֵּׁנִי בְּשׁוֹשֶׁלֶת אַדְמוֹ"רֵי חַבַּ"ד וּמַמְשִׁיךְ דַּרְכּוֹ שֶׁל אָבִיו, אַדְמוֹ"ר הַזָּקֵן.

נוֹלַד בְּט' בְּכִסְלֵו (תקל"ד). זוּגָתוֹ – הָרַבָּנִית שֵׁיְנָא.

בְּיוּ"ד בְּכִסְלֵו (תקפ"ז) יָצָא לְחֵרוּת לְאַחַר עֲלִילָה שֶׁהֶעֱלִילוּ עָלָיו.

בְּט' בְּכִסְלֵו (תקפ"ח) – נִסְתַּלֵּק, וּמְקוֹם מְנוּחָתוֹ כָּבוֹד בָּעֲיָרָה נְיֶזִ'ין שֶׁבְּאוּקְרָאִינָה.

אַדְמוֹ"ר הָאֶמְצָעִי בָּחַר לִמְקוֹם מְגוּרָיו אֶת הָעֲיָרָה לְיוּבַּאוִויטְשׁ, בִּימֵי נְשִׂיאוּתוֹ הִתְרַבּוּ הַחֲסִידִים, וּמִסְפָּרָם הֻכְפַּל וְשֻׁלַּשׁ.

**2. כִּתְבֵי וְסִפְרֵי אַדְמוֹ"ר הָאֶמְצָעִי**

מְסַפְּרִים שֶׁאַדְמוֹ"ר הָאֶמְצָעִי הָיָה כּוֹתֵב אֶת דִּבְרֵי הַחֲסִידוּת בִּמְהִירוּת עֲצוּמָה, בִּ"מְהִירוּת הַמַּחְשָׁבָה". נִתָּן אֲפִלּוּ לִרְאוֹת לִפְעָמִים עַל כְּתַב יַד קָדְשׁוֹ, שֶׁבְּתַחְתִּית הָעַמּוּד "גָּלְשׁוּ" הַשּׁוּרוֹת מִחוּץ לַדַּף מֵרֹב מְהִירוּת הַכְּתִיבָה.

מַאַמְרֵי הַחֲסִידוּת שֶׁל אַדְמוֹ"ר הָאֶמְצָעִי הֵם אֲרֻכִּים בְּיוֹתֵר וִיכוֹלִים לְהַגִּיעַ לִכְמֵאָה עַמּוּדִים לְמַאֲמָר אֶחָד. סִדְרַת "מַאַמְרֵי אַדְמוֹ"ר הָאֶמְצָעִי" מְכִילָה קָרוֹב לְעֶשְׂרִים כְּרָכִים בְּנוֹסָף לְסִפְרֵי חֲסִידוּת נוֹסָפִים.

הַסֵּפֶר הֶעָמֹק בְּיוֹתֵר שֶׁל אַדְמוֹ"ר הָאֶמְצָעִי נֶחְשָׁב הַסֵּפֶר "אִמְרֵי בִּינָה", סֵפֶר גָּדוֹל שֶׁכֻּלּוֹ מֻקְדָּשׁ לְבֵאוּר מִצְוַת קְרִיאַת שְׁמַע, צִיצִית וּתְפִלִּין.

**3. מַקְהֵלַת אַדְמוֹ"ר הָאֶמְצָעִי**

בַּחֲצֵרוֹ שֶׁל אַדְמוֹ"ר הָאֶמְצָעִי הָיְתָה מַקְהֵלָה (בְּאִידִישׁ: קַאפֶּלְיֶע). חַבְרֵי הַמַּקְהֵלָה הָיוּ מִגְּדוֹלֵי הַחֲסִידִים. חֵלֶק מֵחַבְרֵי הַמַּקְהֵלָה נִגְּנוּ בִּכְלֵי נְגִינָה שׁוֹנִים (אַדְמוֹ"ר הָרַיַּי"צ בִּצְעִירוּתוֹ רָאָה מְצִלְתַּיִם שֶׁנִּשְׁאֲרוּ מֵאוֹתָהּ תִּזְמֹרֶת מְיֻחֶדֶת!).

יֶשְׁנָם מִסְפַּר נִגּוּנִים שֶׁהִגִּיעוּ אֵלֵינוּ מִפְּרִי יְצִירָתָהּ שֶׁל אוֹתָהּ מַקְהֵלָה, וּלְמָשָׁל נִגּוּן בִּרְכַּת כּוֹהֲנִים חֻבַּר עַל יְדֵי הַמַּקְהֵלָה עַל פִּי בַּקָּשָׁתוֹ וְהַדְרָכָתוֹ שֶׁל אַדְמוֹ"ר הָאֶמְצָעִי, שֶׁאִשֵּׁר כִּי הַגִּרְסָה הַסּוֹפִית שֶׁל הַנִּגּוּן תּוֹאֶמֶת לַכַּוָּנָה הַפְּנִימִית שֶׁל בִּרְכַּת כֹּהֲנִים עַל פִּי הַסּוֹד.

כָּל מַטְּרָתָהּ שֶׁל הַמַּקְהֵלָה הָיְתָה נִצּוּל הַנִּגּוּן לְצֹרֶךְ עֲבוֹדַת הַשֵּׁם, וְהַ'צֶּמַח צֶדֶק' הִתְבַּטֵּא פַּעַם, שֶׁהַמַּקְהֵלָה נוֹעֲדָה לַעֲצֹר אֶת אַדְמוֹ"ר הָאֶמְצָעִי מִכְּלוֹת הַנֶּפֶשׁ.

הַמַּקְהֵלָה הַמְּפֹאֶרֶת פָּסְקָה בַּדּוֹר הַבָּא מִפְּנֵי מַלְשִׁינוּיוֹת כְּאִלּוּ אַדְמוֹ"ר הָאֶמְצָעִי רוֹצֶה לִהְיוֹת מֶלֶךְ וְהִנֵּה יֵשׁ אֶצְלוֹ מַקְהֵלָה מַלְכוּתִית.

**4. מַאֲסָרוֹ וּגְאֻלָּתוֹ**

בִּשְׁנַת תקפ"ה הִגִּישׁ אָדָם אֶחָד הַלְשָׁנָה לָרָשׁוּיוֹת שֶׁכִּבְיָכוֹל תְּנוּעַת הַחֲסִידוּת שֶׁבְּרָאשׁוּת אַדְמוֹ"ר הָאֶמְצָעִי, הִנָּהּ קְבוּצָה שֶׁמַּטְּרָתָהּ לְהוֹסִיף מָמוֹן לְקֻפַּת הָאַדְמוֹ"ר. הַטַּעֲנָה הִתְבַּסְּסָה עַל זִיּוּף מִכְתָּבוֹ שֶׁל אַדְמוֹ"ר הָאֶמְצָעִי, וְעַל הַמַּגְבִּית שֶׁנֶּעֶרְכָה לְצֹרֶךְ שִׁקּוּם הֶחָצֵר בְּעִקְבוֹת הַשְּׂרֵפָה שֶׁהָיְתָה בִּזְמַן אַדְמוֹ"ר הַזָּקֵן.

בְּעִקְבוֹת הַהַלְשָׁנָה הוּבַל אַדְמוֹ"ר הָאֶמְצָעִי בְּאִסְרוּ חַג הַסֻּכּוֹת תקפ"ו לְמַעֲצָר. לְאַחַר חֲקִירוֹת וּבְדִיקוֹת הֵבִינוּ הַחוֹקְרִים כִּי עֲלִילַת שָׁוְא טָפְלוּ עָלָיו, וּבְיוֹם י' בְּכִסְלֵו תקפ"ז הִשְׁתַּחְרֵר מִמַּאֲסָרוֹ. תַּאֲרִיךְ זֶה נִקְבַּע לְדוֹרוֹת כְּ**חַג הַגְּאֻלָּה**.